Tiener dood aangetref in gastehuis-badDie liggaam van ŉ onbekende meisie, tussen 16 en 18 jaar oud, is Saterdag met verskeie steekwonde in ŉ gastehuis in Zeerust, Noordwes, aangetref. “Die oorledene het ŉ rooi baadjie, blou T-hemp met ŉ embleem van ŉ hoërskool, blou denim en swart AllStar-seilskoene aangehad,” het kapt. Pelonomie Makau, woordvoerder van die polisie, in ŉ verklaring gesê. “Haar liggaam is in ŉ leë bad in die gastehuis aangetref.” Volgens inligting het die meisie en vermoedelik haar kêrel Vrydag omstreeks 11:00 by die gastehuis ingeboek. “Die kêrel is Vrydag laas omstreeks 14:00 gesien toe hy die personeel by die gastehuis in kennis gestel het dat hy dorp toe gaan om kos te gaan koop. Die twee het glo nie hul aankoms by die gastehuis geregistreer nie,” het Makau bygevoeg. “Die bestuurder van die gastehuis het Saterdagoggend omstreeks 11:30 agterdogtig geraak toe hy ontdek die twee het nog nie uitgeboek nie en is na hul kamer om ondersoek in te stel. Hy het die oorledene in ŉ plas bloed in die bad aangetref.” Die motief vir die moord is nog nie bekend nie. Die polisie doen ŉ beroep op enigiemand wat hulle kan help om die onbekende tiener en haar kêrel uit te ken om speurderkonstabel Dithate te skakel by 073 007 6060 of speurderkonstabel Kalanyane by 072 748 1395.